Here is a page extracted from Wikipedia that may contain CSS, HTML, and a lot of unformatted text.

Title: Chuan Costa y Beltrán
Content: Chuan Costa y Beltrán (Zaragoza, 1549 - † Zaragoza, 1597) estió un avogau aragonés y cronista oficial d'o Reino d'Aragón entre os anyos 1592 y 1597.

Biografía 
Naixió probablement de Zaragoza en l'anyo 1549 u 1550 fillo de Pedro Costa y María Beltrán. Se doctoró en Dreito por a Universidat de Zaragoza en l'anyo 1585 en a que gosó estar catedratico d'ista mesma facultat. Antis d'isto estió catedratico de Retorica en as universidaz de Barcelona (1572), Salamanca (1577), Uesca, Leida y Valencia.

Dimpués d'a muerte de Cheronimo de Blancas en l'anyo 1590 fue proposau por a Deputación d'o Reino d'Aragón ta o puesto de cronista oficial.

Obra 
Entre as suyas obras cal destacar o Gobierno del ciudadano (1584), dialogo adedicado a la ciudat de Zaragoza, reeditau cuantas vegadas y traduciu a latín, francés y italiano.

Manimenos a obra suya mas important ye De conscribenda rerum historiae (1591) en a que proposa que a historia a de replegar nomás aquels escaicimientos d'os que se pueda quitar una buena ensenyanza; diz como han d'ordenar-se as noticias y da bellas normas sobre os discursos que se meten en boca d'os personaches. Tracta tamién temas como a historia d'a Filosofía y a Poesía.

Atras obras destacadas estioron De utraque inventione oratoria et dialectica (Barcelona, 1578, y nueva edición en Zaragoza, 1584) y Oratio in laudem litterarum, leída en a Universidad de Zaragoza en 1584.

Como cronista escribió un Catalogo y chenealogía d'os reis d'Espanya y unas Anotacions a os Anals d'Aragón. Tamién fació una Cronica d'Aragón que, en no contar con l'aprebación d'o monarca debiu a la independencia de chuicio que amostraba, fue destruyida.

Vinclos externos 
 Juan Costa y Beltrán
 Juan Costa y Beltrán en www.enciclopedia.cat
 Juan Costa y Beltrán en a GEA

Avogaus d'Aragón
Cronistas d'Aragón
Muertos en Zaragoza
Naixius de Zaragoza
1549 (naixencias)
1590 (muertes)